Medic de la Spitalul Bălăceanca, prins în flagrant când primea mită pentru documente false cu care se obțin ajutoare de la stat
Data publicării:
Un medic de la Spitalul de Psihiatrie Bălăceanca a fost prins în flagrant când primea mită, iar anchetatorii au stabilit că acesta ar fi primit de la mai mulţi pacienţi sume de bani şi bunuri pentru a completa documente nereale, în baza cărora se obţineau ajutoare de la stat, scrie News.ro.
"Astăzi, 13 martie 2024, ofiţeri de poliţie judiciară din cadrul Direcţiei Generale Anticorupţie – Direcţia Anticorupţie pentru Municipiul Bucureşti şi Judeţul Ilfov, cu sprijinul Serviciului Operaţii din cadrul structurii centrale, sub coordonarea prim procurorului adjunct din cadrul Parchetului de pe lângă Tribunalul Ilfov, au constatat infracţiunea flagrantă de luare de mită de către o persoană fără calitate specială, medic în cadrul unei unităţi spitaliceşti din judeţul Ilfov", anunţă, miercuri, Direcţia Generală Anticorupţie (DGA).
Surse judiciare au precizat, pentru News.ro, că medicul lucrează la Spitalul de Psihiatrie Bălăceanca, unitatea medicală şi domiciliul medicului fiind percheziţionate.
"În cauză se efectuează cercetări sub aspectul săvârşirii infracţiunilor de luare de mită şi fals intelectual, constând în aceea că, medicul, contra unor sume de bani şi bunuri, a întocmit documente medicale în care a atestat împrejurări necorespunzătoare adevărului ce urmau a fi folosite in vederea obţinerii unor drepturi băneşti de la stat", a mai transmis DGA.